Diari Oficial de la Generalitat Valenciana


Sumari del DOGV 9861, del 31-05-2024 (2024/5082)

RESOLUCIÓ de 30 de maig de 2024, de la Direcció General de Personal Docent , per la qual es desistix del procediment de provisió de llocs de personal funcionari docent dels cossos de catedràtics i professors d'Ensenyament Secundari, de professors tècnics de Formació Professional, de professors especialistes en sectors singulars de Formació Professional, de catedràtics i professors d'escoles oficials d'idiomes, de catedràtics i professors de Música i Arts Escèniques, i de catedràtics, professors i mestres de taller d'Arts Plàstiques i Disseny, dependents de l'àmbit de gestió de la Generalitat Valenciana, convocat per la Resolució de 24 d'octubre de 2023, de la Direcció General de Personal Docent.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9861

Data del DOGV
:   31-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5082


Data del document
:   30-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 30 de maig de 2024, de la Direcció General de Personal Docent , per la qual es desistix del procediment de provisió de llocs de personal funcionari docent dels cossos de catedràtics i professors d'Ensenyament Secundari, de professors tècnics de Formació Professional, de professors especialistes en sectors singulars de Formació Professional, de catedràtics i professors d'escoles oficials d'idiomes, de catedràtics i professors de Música i Arts Escèniques, i de catedràtics, professors i mestres de taller d'Arts Plàstiques i Disseny, dependents de l'àmbit de gestió de la Generalitat Valenciana, convocat per la Resolució de 24 d'octubre de 2023, de la Direcció General de Personal Docent. [2024/5082]  
La Direcció General de Personal Docent dicta la present resolució sobre la base dels següents:  
  
Antecedents de fet  
  
Primer. Mitjançant la Resolució d'11 d'octubre de 2022, de la directora general de Personal Docent, es va convocar un concurs de trasllats d'àmbit estatal de personal funcionari docent dels cossos de catedràtics i professors d'Ensenyament Secundari, de professors tècnics de Formació Professional, de catedràtics i professors d'escoles oficials d'idiomes, de catedràtics i professors de Música i Arts Escèniques, de catedràtics, professors i mestres de taller d'Arts Plàstiques i Disseny, per a la provisió de places en l'àmbit de gestió de la Generalitat Valenciana.  
  
Segon. Per la Resolució de 3 d'abril de 2023, de la directora general de Personal Docent, es va fer pública la relació de vacants definitives del concurs, i el procediment va ser finalitzat per la Resolució de 5 de maig de 2023, de la Direcció General de Personal Docent, per la qual s'aprova l'adjudicació definitiva de destinacions del concurs.  
Tercer. Per la Resolució de 24 d'octubre de 2023, de la directora general de Personal Docent, es va convocar procediment de provisió de llocs de personal funcionari docent dels cossos de catedràtics i professors d'Ensenyament Secundari, de professors tècnics de Formació Professional, de professors especialistes en sectors singulars de Formació Professional, de catedràtics i professors d'escoles oficials d'idiomes, de catedràtics i professors de Música i Arts Escèniques, i de catedràtics, professors i mestres de taller d'Arts Plàstiques i Disseny, dependents de l'àmbit de gestió de la Generalitat Valenciana, conegut com a concurs autonòmic de trasllats.  
Tercer. En data de 29 de desembre de 2023, de conformitat amb el que s'establix en la base dotzena de la Resolució de 24 d'octubre de 2023, es van publicar la relació provisional de les persones participants que exercixen dret preferent, amb expressió de la puntuació que els correspon per cadascun dels apartats i subapartats del barem de mèrits; la relació provisional de les persones participants en el concurs, amb expressió de la puntuació que els correspon per cadascun dels apartats i subapartats del barem de mèrits i la relació provisional de les persones participants excloses.  
Quart. El 24 de gener de 2024, i de conformitat amb el que s'establix en les bases dècima i tretzena de l'esmentada Resolució de 24 d'octubre de 2023, es va establir el termini de sol·licitud de destins per via telemàtica del procediment esmentat.  
Quint. En data de 15 de novembre de 2023 el Jutjat Contenciós Administratiu número 7 de València va dictar la sentència núm. 230/2023 en el Procediment abreujat número 568/2022, derivada del recurs contenciós administratiu interposat per la Confederació Sindical de Comissions Obreres del País Valencià, contra la Resolució d'11 d'octubre de 2022, per la qual es va convocar el concurs de trasllats d'àmbit estatal de personal funcionari docent dels cossos de catedràtics i professors d'Ensenyament Secundari, de professors tècnics de Formació Professional, de catedràtics i professors d'escoles oficials d'idiomes, de catedràtics i professors de Música i Arts Escèniques, de catedràtics, professors i mestres de taller d'Arts Plàstiques i Disseny, dependents de l'àmbit de gestió de la Generalitat Valenciana; i contra la Resolució de 3 d'abril de 2023 dictada per Conselleria d'Educació, Cultura i Esport, per la qual es fa pública la relació de vacants definitives del concurs, en la qual s'estima íntegrament el recurs, decretant-se la nul·litat parcial dels actes impugnats en el sentit que han d'incloure's en el concurs 7.555 llocs de treball no oferits.  
  
Sext. Per la Resolució de 18 d'abril de 2024, de la Direcció General de Personal Docent, es va fer pública la relació de vacants definitives que han de proveir-se en execució de la sentència 230/2023, dictada sobre el Procediment Abreujat número 568/2022 del Jutjat Contenciós Administratiu número 7 de València, derivat del recurs contenciós administratiu interposat per la Confederació Sindical de Comissions Obreres del País Valencià, contra la Resolució dictada per la Conselleria d'Educació, Cultura i Esport en data 11 d'octubre de 2022, per la qual es convoca concurs de trasllats d'àmbit estatal de personal funcionari docent dels cossos de catedràtics i professors d'Ensenyament Secundari, de professors tècnics de Formació Professional, de catedràtics i professors d'escoles oficials d'idiomes, de catedràtics i professors de Música i Arts Escèniques, de catedràtics, professors i mestres de taller d'Arts Plàstiques i Disseny, dependents de l'àmbit de gestió de la Generalitat Valenciana; i la Resolució dictada per Conselleria d'Educació, Cultura i Esport en data 3 d'abril de 2023, per la qual es fa pública la relació de vacants definitives del concurs convocat per Resolució de data 11 d'octubre de 2022.  
  
Sèptim. Per la Resolució de 7 de maig de 2024, de la Direcció General de Personal Docent, es va aprovar i fer pública, en execució de l'esmentada sentència núm. 230/2023 dictada sobre el Procediment Abreujat número 568/2022 del Jutjat del Contenciós Administratiu número 7 de València, l'adjudicació definitiva de destins del concurs de trasllats de personal funcionari docent dels cossos de catedràtics i professors d'Ensenyament Secundari, de professors tècnics de Formació Professional, de catedràtics i professors d'escoles oficials d'idiomes, de catedràtics i professors de Música i Arts Escèniques, i de catedràtics, professors i mestres de taller d'Arts Plàstiques i Disseny, convocat per la Resolució d'11 d'octubre de 2022.   
  
  
Fonaments de dret  
  
Primer. Correspon a esta direcció general la competència per a dictar la present resolució, en virtut del que s'establix en l'article 8 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació.  
Segon. L'article 84 de la Llei 39/2015, d'1 d'octubre, del procediment administratiu comú de les administracions públiques, establix que posaran fi al procediment la resolució, el desistiment, la renúncia al dret en què es fonamente la sol·licitud, quan la renúncia no estiga prohibida per l'ordenament jurídic, i la declaració de caducitat. També produirà la terminació del procediment la impossibilitat material de continuar-lo per causes sobrevingudes.   
Per la seua part, l'article 93 del mateix text legal disposa que, en els procediments iniciats d'ofici, com és el cas de les convocatòries dels processos de mobilitat, l'Administració podrà desistir, motivadament, en els supòsits i amb els requisits previstos en les Lleis. En concret, l'article 35.1.g de la mateixa llei, disposa que «seran motivats, amb succinta referència de fets i fonaments de dret els actes que acorden la terminació del procediment per la impossibilitat material de continuar-lo per causes sobrevingudes, així com els que acorden el desistiment per l'Administració en procediments iniciats d'ofici.»  
  
Per tant, el desistiment d'ofici per part de l'Administració requerix la justificació del motiu, de manera que s'evite qualsevol possible arbitrarietat i es garantisca que l'actuació administrativa està enfocada a l'interés general.   
Tercer. L'esmentada Resolució de 24 d'octubre de 2023 deriva del que es preveu en l'article 2 del Reial decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents contemplats en la Llei orgànica 2/2006, de 3 de maig, d'Educació, i altres procediments de provisió de places a cobrir per estos, el qual establix que «de conformitat amb l'apartat 4 de la disposició addicional sexta de la Llei orgànica 2/2006, de 3 de maig, d'Educació, durant els cursos escolars en els quals no se celebren els concursos d'àmbit estatal, les administracions educatives podran desenvolupar procediments de provisió referits a l'àmbit territorial la gestió del qual els corresponga, destinats a la cobertura de les seues places o llocs, tot això sense perjuí que en qualsevol moment puguen realitzar processos de redistribució o de recol·locació del professorat dependent d'estes».   
Havent-se celebrat durant el curs 2022/2023 el concurs de trasllats d'àmbit estatal es va considerar convenient, a fi d'assegurar la cobertura dels llocs vacants que es determinarien amb posterioritat, així com per a garantir el dret a la mobilitat del personal funcionari, convocar el procediment de provisió de caràcter autonòmic en el curs escolar 2023/2024, en el qual no es convocava concurs nacional de trasllats.  
  
Quart. Esta administració, en el primer trimestre del pròxim curs escolar 2024/2025, es veurà obligada a convocar el concurs nacional de trasllats. Concurs que, en compliment del Capítol III del Reial decret 1364/2010, el Ministeri d'Educació, Formació Professional i Esports, amb consulta prèvia a les Administracions educatives, coordinarà a través de les normes procedimentals necessàries que permeten l'efectiva participació en condicions d'igualtat de tot el personal funcionari docent, a través d'un sol acte i que de la resolució dels mateixos no puga obtindre's més que un únic destí en un mateix cos. Estes normes procedimentals inclouen, entre altres, un calendari estricte que han de complir totes les administracions educatives.  
  
Això es materialitzarà en una Orde marc per la qual s'establiran les normes procedimentals aplicables al concurs del curs 2024/2025. A tall d'exemple, en l'últim concurs general de trasllats estatal va ser l'Orde EFP/834/2022, de 2 d'agost, per la qual s'establixen les normes procedimentals aplicables als concursos de trasllats d'àmbit estatal, que han de convocar-se durant el curs 2022/2023, per a personal funcionari dels cossos docents contemplats en la Llei orgànica 2/2006, de 3 de maig, d'Educació, que va ser publicada en el Butlletí Oficial de l'Estat de l'1 de setembre de 2022.  
Quint. Conseqüentment, atés que el desenvolupament del procediment de l'anomenat concurs autonòmic de trasllats en el cas de l'administració educativa valenciana precisa de l'assistència de l'administració educativa estatal en el processament de les dades i la resolució del procediment, això comporta diversos actes de tràmit que es plasmen en un calendari consensuat amb l'administració estatal i amb la resta d'administracions autonòmiques que requerixen la seua assistència, que usualment supera els set mesos. Això impossibilita la terminació del mateix amb caràcter previ a l'inici del procediment del concurs nacional de trasllats, i un més que segur solapament de tots dos procediments impossibilitaria la terminació del concurs autonòmic i comprometria greument el futur concurs nacional de trasllats.  
D'altra banda, el procediment va haver de ser paralitzat per l'execució de la sentència obtinguda per la representació de la Confederació Sindical de Comissions Obreres del País Valencià descrita en els antecedents citats, la qual cosa va comportar l'incompliment del calendari i els compromisos assumits amb l'administració estatal.  
Sext. Publicada en data de 10 de maig de 2024 la Resolució de 7 de maig de 2024 d'adjudicació definitiva de destins del concurs de trasllats en execució de la sentència 230/2023, esdevé impossible continuar fins a la seua finalització el procediment de concurs autonòmic convocat per Resolució de 24 d'octubre de 2023, amb les degudes garanties per als participants i sense comprometre l'inici del curs escolar 2024/2025 en la Comunitat Valenciana.   
Cal recordar que el dret a l'educació està constitucionalment protegit i que és missió dels poders públics garantir la prestació del servici educatiu en condicions òptimes de qualitat a través de la xarxa de centres sostinguts amb fons públics, la qual cosa implica que els centres disposen dels mitjans personals necessaris amb anterioritat a l'inici del curse 2024/2025, previst per al 9 de setembre, que garantisca una incorporació de l'alumnat als centres i un inici de les classes amb normalitat.   
  
Esta exigència és incompatible amb la continuació del procediment del concurs autonòmic, que se solaparia no sols amb els procediments d'inici de curs, entre ells, les comissions de servicis, els procediments selectius, l'arranjament escolar, els processos de supressió de llocs de treball i els desplaçaments i les adjudicacions de provisionals i interins, sinó també amb la convocatòria del pròxim concurs nacional de trasllats prevista per als primers dies de setembre.   
  
Sèptim. Atés que el procediment del qual es pretén desistir es trobava en la seua primera fase i que no és reglamentàriament obligada la seua convocatòria, els hipotètics possibles perjuís que es pogueren al·legar es compensen amb els beneficis a l'interés general que suposa garantir el dret a l'educació de l'alumnat de la Comunitat Valenciana. No obstant això, amb la finalitat de minimitzar l'impacte d'esta resolució en els destins del pròxim curs escolar, s'ha previst la modificació del termini de sol·licitud de comissions de servici per al curs escolar 2024/2025, en centres públics docents no universitaris dependents de la Generalitat Valenciana, per al personal funcionari de carrera dels cossos de professors i catedràtics d'Ensenyament Secundari i altres cossos docents no universitaris diferents del cos de mestres.  
  
Vistos els antecedents fins ara indicats és palmària la impossibilitat de continuar el procediment objecte de la present resolució, que forçosament va ser paralitzat per l'execució de la sentència obtinguda per la representació de la Confederació Sindical de Comissions Obreres del País Valencià descrita en l'antecedent quart.   
De conformitat amb el que s'ha exposat, esta direcció general, fent ús de les competències atribuïdes, resol:  
  
Primer  
Desistir de la Resolució de 24 d'octubre de 2023, de la directora general de Personal Docent, per la qual es va convocar procediment de provisió de llocs de personal funcionari docent dels cossos de catedràtics i professors d'Ensenyament Secundari, de professors tècnics de Formació Professional, de professors especialistes en sectors singulars de Formació Professional, de catedràtics i professors d'escoles oficials d'idiomes, de catedràtics i professors de Música i Arts Escèniques, i de catedràtics, professors i mestres de taller d'Arts Plàstiques i Disseny, dependents de l'àmbit de gestió de la Generalitat Valenciana, pels motius exposats en els fonaments jurídics d'esta resolució i, en conseqüència, declarar terminat el procediment administratiu procedint al seu arxiu.  
  
Segon  
Ampliar el termini de presentació d'instàncies fins al dia 4 de juny de 2024 inclusivament, per a la participació en el procediment convocat per Resolució de 9 de maig de 2024, de la Direcció General de Personal Docent, per la qual es regula el procediment de sol·licitud i concessió de comissions de servici per al curs escolar 2024/2025, en centres públics docents no universitaris dependents de la Generalitat Valenciana, per al personal funcionari de carrera dels cossos de professors i catedràtics d'Ensenyament Secundari i altres cossos docents no universitaris diferents del cos de mestres.  
  
Esta resolució produirà efectes a partir del dia en què siga publicada en el Diari Oficial de la Generalitat Valenciana.  
De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o bé caldrà plantejar directament un recurs contenciós administratiu, en els terminis i davant els òrgans que s'indiquen a continuació: el recurs de reposició haurà d'interposar-se davant la directora general de Personal Docent en el termini d'un mes a comptar de l'endemà de la seua publicació; el recurs contenciós administratiu haurà de plantejar-se davant el jutjat contenciós administratiu València en el termini de dos mesos a comptar de l'endemà de la seua publicació. Tot això sense perjuí que les persones interessades puguen fer ús, si és el cas, de qualsevol altre que estimen procedent.  
  
  
València, 30 de maig de 2024.- La directora general de Personal Docent: Sonia Amelia Sancho de Vicente.